ΓΡΑΠΤΗ ΕΡΩΤΗΣΗ E-2633/98

υποβολή: Otto von Habsburg (PPE) προς το Συμβούλιο

(1 Σεπτεμβρίου 1998)

Θέμα: Σχέσεις μεταξύ ΕΕ και Κροατίας

Αναφορικά με την απάντηση του Συμβουλίου προς την ερώτησή μου της 31ης Μαρτίου 1998 (αριθ. P-1110/98(1) για τη ματαίωση της επίσκεψης του Προέδρου του Συμβουλίου στο Ζάγκρεμπ την οποία έλαβα στις 6 Ιουλίου και η οποία δεν είναι ικανοποιητική ούτε και πληροφοριακή:

1. Είναι διατεθειμένο το Συμβούλιο, αντί να διατυπώσει μια κατηγορία γενικού χαρακτήρα και αναπόδεικτη εναντίον της Κροατίας, να συγκεκριμενοποιήσει τα σημεία σύμφωνα με τα οποία αποδεικνύεται ότι η Κροατία δεν έχει σεβασθεί τις διεθνείς της υποχρεώσεις;

2. Τι νόημα έχει η έκφραση "βάσει της περιφερειακής προσέγγισης και της πολιτικής των προϋποθέσεων" σε μια κανονική και μη γραφειοκρατική γλώσσα;

3. Έχει το Συμβούλιο αντίληψη του γεγονότος ότι εκ μέρους ορισμένων κύκλων της ΕΕ αναπτύσσεται μια συστηματικά εχθρική πολιτική εναντίον της Κροατίας μολονότι η χώρα αυτή είναι η μοναδική η οποία, για παράδειγμα, όχι μόνο αμύνθηκε εναντίον της ξένης επίθεσης αλλά ούτε απείλησε ποτέ κατά το ελάχιστο κάποιον από τους γείτονές της;

Απάντηση

(20/21 Δεκεμβρίου 1998)

1. Κατ' εφαρμογή της Συμφωνίας Ειρήνης Ντέητον/Παρισίων και, πιο πρόσφατα, σύμφωνα με τα συμπεράσματα του Συμβουλίου για την Εφαρμογή της Ειρήνης (PIC) της Βόννης, η Κροατία είναι υποχρεωμένη να δημιουργήσει προϋποθέσεις οι οποίες θα συντείνουν στην ασφαλή και εκούσια επάνοδο των προσφύγων και των εκτοπισμένων προσώπων. Ωστόσο, από το τέλος της εντολής της Μεταβατικής Διοίκησης των ΗΕ για την Ανατολική Σλαβονία (UNTAES), οι σωματικές και γραφειοκρατικές οχλήσεις έναντι των Σέρβων είχαν ως αποτέλεσμα ένα διαρκές μεταναστευτικό ρεύμα, κυρίως προς τη Βοσνία, την Ομοσπονδιακή Δημοκρατία της Γιουγκοσλαβίας (ΟΔΓ) και τη Δυτική Ευρώπη.

Μόνον μετά από έντονες διεθνείς πιέσεις, ενέκρινε τελικά η Κροατία ένα αποδεκτό και περιεκτικό Πρόγραμμα για την επάνοδο των προσφύγων. Ακόμη δεν είναι γνωστό πώς θα εφαρμοσθεί το πρόγραμμα αυτό.

Ο Ύπατος Αντιπρόσωπος ζήτησε επανειλημμένα από τις κροατικές αρχές να κάνουν χρήση της επιρροής τους επί των Βοσνιοκροατών προκειμένου να συμμορφωθούν εντός της Ομοσπονδίας με τις κύριες υποχρεώσεις της συμφωνίας Ντέητον/Παρισίων. Η Διευθύνουσα Επιτροπή πρέσβεων του PIC στο Ζάγκρεμπ προέβη σε διαβήματα στο Ζάγκρεμπ προκειμένου να υπογραμμίσει ότι η Κροατία πρέπει να εξακολουθήσει να συμμορφώνεται με τη συμφωνία του Ντέητον.

Ο λόγος του Προέδρου κ. Τούτζμαν στο Συνέδριο του Κόμματος HDZ στις 21 Φεβρουαρίου του 1998, ο οποίος επεκρίθη εντόνως από τη διεθνή κοινότητα τόσο λόγω του τόνου όσο και λόγω του περιεχομένου του, πρέπει σαφώς να θεωρηθεί ως αντίθετος προς τις υποχρεώσεις του Ντέητον.

Κατά συνέπεια, το Συμβούλιο έχει επανειλημμένα διατυπώσει την πεποίθηση της ΕΕ ότι η Κροατία δεν πληροί τις υποχρεώσεις της και έχει επανειλημμένα ζητήσει από το Ζάγκρεμπ να συμμορφωθεί πλήρως με τη συμφωνία Ντέητον/Παρισίων (ιδίως όσον αφορά τις ειδικές σχέσεις με την Ομοσπονδία), να άρει τα εμπόδια για την επάνοδο προσφύγων προς όλες τις κατευθύνσεις - και ιδίως στην Krajina - να διαδηλώσει δημόσια τη δέσμευση που έχει αναλάβει για τη συμφιλίωση, να σημειώσει πρόοδο στην επίτευξη εσωτερικής δημοκρατίας και να διαδηλώσει τη δέσμευσή της όσον αφορά τη συμφωνία της Erdut και άλλες συμφωνίες.

Ο πρέσβης στο Ζάγκρεμπ του κράτους μέλους που ασκεί την Προεδρία επεσκέφθη πρόσφατα τον Υπουργό Εξωτερικών κ. Granic προκειμένου να του διαβιβάσει τις ανησυχίες της ΕΕ, τονίζοντας ότι η ΕΕ προσδοκά ότι η κροατική ηγεσία θα κάνει χρήση της επιρροής της επί του HDZ της Βοσνίας και της Ερζεγοβίνης προκειμένου να συμμορφωθούν με όλες τις δεσμεύσεις που έχουν αναλάβει στα πλαίσια των συμφωνιών του Ντέητον.

2. Τον Απρίλιο του 1997, το Συμβούλιο υιοθέτησε συνολική στρατηγική (την αποκαλούμενη περιφερειακή προσέγγιση) όσον αφορά τις σχέσεις με τις χώρες των Δυτικών Βαλκανίων: Κροατία, Βοσνία και Ερζεγοβίνη, ΟΔΓ, ΠΓΔΜ και Αλβανία. Προκειμένου να παγιωθεί η ειρήνη και η σταθερότητα στην περιοχή, να διευκολυνθεί η οικονομική ανανέωση της περιοχής και να προαχθεί ο ευρωπαϊκός της χαρακτήρας, αποφασίστηκε ότι η ΕΕ θα αναπτύξει σταδιακά τις σχέσεις της με τις χώρες αυτές. Προς τούτο, η ΕΕ όρισε πολιτικές και οικονομικές προϋποθέσεις οι οποίες πρέπει να πληρούνται προκειμένου να τους χορηγηθούν κατά πρώτο λόγο αυτόνομες εμπορικές προτιμήσεις, εν συνεχεία πρόσβαση στο PHARE και τέλος συμβατικές σχέσεις. Το Συμβούλιο παρακολουθεί τακτικά την πρόοδο που σημειώνεται για την επίτευξη των όρων αυτών. Στην προσεχή επιθεώρηση, το Συμβούλιο θα λάβει αναμφίβολα υπόψη τις θετικές εξελίξεις, όπως την υπογραφή της συμφωνίας Neum/Ploce ή το σχέδιο επανόδου των προσφύγων.

3. Το Συμβούλιο δεν συμμερίζεται την άποψη ότι ορισμένοι κύκλοι της ΕΕ ακολουθούν συστηματικά μια εχθρική πολιτική έναντι της Κροατίας. Η προσέγγιση της ΕΕ βασίζεται σε αντικειμενικά κριτήρια τα οποία ισχύουν για όλες τις χώρες της περιοχής. Η στάση της ΕΕ έναντι των χωρών αυτών και οι σχέσεις της με αυτές εξελίσσονται σε συνάρτηση με την τήρηση των πολιτικών και οικονομικών όρων οι οποίοι ορίσθηκαν στα συμπεράσματα του Συμβουλίου της 29ης και 30ης Απριλίου 1997.

(1) ΕΕ C 323 της 21.10.1998, σελ. 114.